Ucraina își retrage civilii din zonele periculoase ale orașului Herson și lansează atacuri în regiunea rusă Krasnodar. 12 soldați uciși
Ucraina a anunțat evacuarea a sute de persoane din Korabel, un district al orașului Herson, din sudul Ucrainei, după ce Rusia a avariat grav, săptămâna trecută, singurul pod care lega suburbia de restul orașului. Atacul asupra podului a stârnit temeri că rușii intenționează să recucerească Herson, anunță Politico. Rusia a ocupat orașul cu 300.000 de locuitori în primele zile ale atacului său la scară largă asupra Ucrainei, în 2022, dar a fost alungată ulterior. Între timp, au loc pierderi de cealaltă parte a baricadei, Ucraina anunțând că a ucis 12 soldați în regiunea Krasnodar din Rusia, conform Kyiv Independent.